বাংলাদেশ তথা তত্কালীন পূর্ববঙ্গে বেশকিছু গির্জা পর্তুগিজদের হাতে নির্মিত হয়েছিল। ঢাকার তেজগাঁওয়ে পর্তুগিজরা নির্মাণ করেছিল চার্চ অব লেডি রোজারি। এর নির্মাণকাল ১৬৭৯ খ্রিস্টাব্দ আবার অনেকে মনে করেন সময়টা ১৭১৪। এর পর ১৭৭৭ খ্রিস্টাব্দে ঢাকার হাসনাবাদে গির্জা নির্মিত হয়। তত্কালীন বাকেরগঞ্জের শিবপুরেও পর্তুগিজরা চার্চ নির্মাণ করেছিল। বর্তমানে আমাদের আশপাশের অনেক গাছপালা, বিশেষত ফুলগাছ বা অর্নামেন্টাল প্লান্ট পর্তুগিজরা প্রথম এ অঞ্চলে নিয়ে এসেছিল। এসব গাছের অনেকগুলো তারা এনেছিল সুদূর দক্ষিণ আমেরিকা থেকে। সেসব গাছের তালিকায় চোখ বুলালে বাংলায় পর্তুগিজদের জীবন যেন বইয়ের পাতা ছেড়ে চোখের সামনে বাস্তব হয়ে ওঠে।